諸公賦翠毛筆因次韻爲羊毛筆嘆
作者：方岳
朝代：宋

paragraphs: 髯參草卧殘陽浦，拔毛竟作文中虎。
金華化石久已陳，玉署摛辭疾於羽。
醉猩耆酒少遒勁，狡兔飽霜工媚嫵。
磔殘鼠鬚肯收錄，剝落雞毛誰比數。
文章諸公多好奇，往往得名專翰府。
乃知草聖不世出，罕識公孫大娘舞。
君不見華元分羹奇禍作，糜身鼎烹竟無補。
又不見晉宮灑鹽兒女曹，憤鬰令人噤難吐。
物生正係遭不遭，敢向詞林嘆辛苦。
椽書大硯如南溟，吾其鵬乎爾鸚鵡。